共同富裕

共同富裕，係中華人民共和國政治術語，指全體社會成員都過住幸福、富裕、美好嘅物質同文化生活，係中華人民共和國發展社會主義市場經濟嘅根本目標。

歷屆領導人對概念嘅態度
1978年12月中共十一屆三中全會召開之後，鄧小平總結咗國內國際建設社會主義嘅教訓，深入探索咗共同富裕思想。1985年3月，喺全國科技工作會議上面，中共中央顧問委員會主任鄧小平指出：「社會主義嘅目的就係要全國人民共同富裕，唔係兩極分化。」1985年9月、1990年12月、1992年初，鄧小平又多次提到共同富裕。佢認為，共同富裕係社會主義同資本主義嘅區別：「如果走資本主義道路，可以令到中國百分之幾嘅人富裕起身，但係絕對解決唔到百分之九十幾嘅人生活富裕嘅問題。而堅持社會主義，實行按勞分配原則，就唔會產生貧富過大嘅差距。」

鄧小平認為，共同富裕係分階段嘅，可以用市場機制作為工具進行建設，而唔係同步富裕。佢提倡一部分有條件嘅地區、一部分人先富裕起身，帶動同幫助落後嘅地區同人民，最終實現共同富裕。同步富裕係要求全體社會成員喺同一時間，同平均分配嘅辦法，消除生活水平差距。鄧小平認為，平均發展係唔可能嘅，實際上係共同落後，共同貧窮。佢話：「農村、城市都要畀一部分人先富起身，勤勞致富係正當嘅。」先富帶動後富，逐步走向共同富裕。但同時，應采取社會主義嘅措施，預防兩極分化嘅狀況。鄧小平重認為，共同富裕係物質同精神富裕相統一嘅。江澤民、胡錦濤兩任中共中央總書記嘅政治思想入面，都提到過共同富裕嘅重要意義。

《習近平思想》入面包含「精准扶貧」嘅思想。呢一個思想認為，有能力、有條件發展經濟嘅人能脫貧致富嘅同時，亦要畀發展成果更多更公平咁惠及廣大貧困群眾，幫助冇能力同條件或者暫時冇能力條件發展嘅人實現發展，實現共同富裕。另外，中共中央總書記習近平喺2021年8月嘅中央財經委員會第十次會議同中共中央政治局會議上，再次提到共同富裕係中國式現代化嘅重要特徵，提出「要構建初次分配、再分配、三次分配協調配套嘅基礎性制度安排，形成中間大、兩頭小嘅橄欖型分配結構。」。為咗回應習近平嘅號召，中國科技巨頭騰訊宣布投資500億組建「共同富裕專項計劃」。拼多多亦喺2021年8月24號承諾將上季同未來幾季潛在獲利，投入農業發展，直至投資100億元。中央財經委員會辦公室負責人就表示唔會搞「殺富濟貧」。

外間對共同富裕嘅評論 
習近平嘅政策引起外界嘅質疑，認為中國政府係搞「國進民退」。美國著名投資者佐治·索羅斯批評習近平對民營企業嘅控制同打壓，話佢根本唔了解市場係點樣運作，只係將所有中國企業視為一黨制國家嘅工具。

2021年10月15號，馬來西亞歌手黃明志同陳芳語推出歌曲《玻璃心》，歌詞除咗揶揄中國大陸網民玻璃心心態之外，亦有提及共同富裕同維吾爾族種族滅絕等中國社會人權問題。

2021年11月頭，香港馬主蘇啟聲名下叫做Nowitzki嘅賽駒起名做「共同富裕」，引起馬迷廣泛關注，但係呢匹容天鵬馬房賽駒喺香港出賽6次，全部跑唔入獎金名次，重喺2022年7月14號結束喺香港嘅競賽生涯。

全面建成小康社會

中國經濟
習近平